Mjög hvasst er á öllu landinu en aðeins farið að draga úr vindi vestast . Verst er veðrið á Norðurlandi eystra en þar er í gildi rauð viðvörun og gildir hún til hádegis . Þar hefur vindur víða farið í 30 - 35 metra á sekúndu , að sögn Haraldar Eiríkssonar , veðurfræðings á Veðurstofu Íslands . Á Norðurlandi hefur verið mikil hríð en ekki hafa borist neinar fregnir af snjóflóðum enn sem komið er . Þar er vert að hafa í huga að lítill snjór var á Norðurlandi eystra áður en óveðrið skall á . Óvissustig vegna snjóflóðahættu er í gildi á Mið-Norðurlandi . Snjóað hefur á Norðurlandi frá því snemma í gærmorgun . Siglufjarðarvegur og Ólafsfjarðarvegur eru lokaðir vegna veðurs og snjóflóðahættu . Búast má við því að frekari snjóflóðahætta geti skapast í fjalllendi í Skagafirði , Tröllaskaga og austur fyrir Eyjafjörð . Viðbúið er að snjóflóð falli í bröttum brekkum sem safna í sig snjó í NA - og N-áttum , einkum þar sem snjór safnast í gil . Fylgst verður með snjóflóðahættu í byggð , en reistar hafa verið varnir í þéttbýli þar sem hættan var áður mest , t.d. á Siglufirði . Á vef Veðurstofu Íslands segir um Norðurland eystra : Norðan ofsaveður og stórhríð ( Rautt ástand ) Norðan ofsaveður og jafnvel fárviðri , 25 - 33 ms . Mikil snjókoma og skafrenningur . Verst er veðrið við Eyjafjörð og með norðurströndinni en versnar einnig annars staðar á svæðinu í kvöld . Víðtækar samgöngutruflanir verða viðvarandi og líkur eru á tjóni og / eða slysum . Ekkert ferðaveður er á meðan viðvörunin er í gildi . Búast má við hækkandi sjávarstöðu vegna áhlaðanda og líkur á að smábátar geti laskast eða losnað frá bryggju . Fólk er beðið að fylgjast vel með veðurspám . Haraldur segir að veðrið breytist hægt þar sem lægðin er mjög hægfara við vesturströndina þannig að veðrið verður svipað fram eftir morgni . Aðeins dregur úr vindi vestanlands en rok og jafnvel ofsaveður víða annars staðar . Veðrið hefur enn ekki náð á Austfirði en er að rjúka upp á Suðausturlandi . Þar á eftir að hvessa mikið í dag og eins á eftir að hvessa á Austfjörðum . Síðdegis fer veðrið að ganga niður á austurhluta landsins og í kvöld verður það gengið niður að mestu nema sunnan Vatnajökuls . Þrátt fyrir að rauða viðvörunin renni út á Norðurlandi eystra um hádegi þá tekur við appelsínugul viðvörun eftir það og gildir til klukkan 21 í kvöld . Á höfuðborgarsvæðinu er appelsínugul viðvörun í gildi til klukkan sjö og á Suðurlandi til klukkan 11 . Við Breiðafjörð gildir hún til átta og við Faxaflóa til klukkan níu sem og á Vestfjörðum . Á Norðurlandi vestra og Ströndum er appelsínugul viðvörun til klukkan 14 og á Austurlandi að Glettingi til klukkan 20 í kvöld . Á Austfjörðum gildir appelsínugul viðvörun til klukkan 22 og á Suðausturlandi til klukkan tvö aðfaranótt fimmtudags .